《哀池鱼三十韵》
明代·谢迁

閒居学养鱼，山池故深凿。水深恣游泳，草近足馋嚼。

万物本吾与，雅志与鱼约。数罟戒无侵，微生忻有托。

旦夕坐临池，鱼乐吾亦乐。藻定预知潜，萍开忽见跃。

始舍即悠然，稍閒遂咸若。信孚久相忘，觏影不复却。

于焉得纵鳞，安用寻巨壑。虽乏化龙姿，颇异求伸蠖。

维时夏景长，当午暑气薄。梅天雨初霁，山村泽不涸。

草滓积以淤，土苴汎而恶。对时喜鱼育，藏垢恤鱼瘼。

仓卒命仆夫，黾勉施畚杓。泠渊出污槥，澄波翻溷浊。

恶臭一滥觞，中鱼如毒药。喁噞尽浮挺，于牣顿萧索。

拯救术罔功，惨怛心如灼。殃非城门及，孽自主翁作。

忧之诚太勤，爱之反为虐。揠苗嗤宋人，种树闻郭橐。

孔门贵多识，周诗每咨度。至理固难穷，细物胡不博。

愚因虑多得，事戒忙后错。优游讵知非，阅历乃先觉。

良医三折肱，失险牢著脚。一咽乃废餐，既醉识斟酌。

鱼亡池尚存，恐使成濩落。缘木复求鱼，庶用慰寂寞。

作者简介：（1449—1531）明浙江馀姚人，字于乔，号木斋。成化十一年进士第一，授修撰。累迁左庶子。弘治初，与日讲，帝屡称善。八年入内阁参预机务，累官太子太保、兵部尚书兼东阁大学士，与刘健、李东阳同辅政。秉节直亮，见事尤敏，时人有“李公谋，刘公断，谢公尤侃侃”之称。武宗嗣位，请诛刘瑾不纳，致仕。旋被诬夺职，瑾诛，复职。致仕。世宗即位，即遣使慰问。嘉靖六年，再起入阁，仅数月，以老辞归。卒谥文正。有《归田稿》。